b'\n_START_ARTICLE_\nJohn Gabriel Borkman\n_START_PARAGRAPH_\nJohn Gabriel Borkman er et drama av Henrik Ibsen utgitt i 1896. Stykket hadde_NEWLINE_premiere p\xc3\xa5 Svenska Teatern og Suomalainen teatteri (Finlands nationalteater), begge i Helsingfors, 10. januar 1897.\n_START_SECTION_\nHandlingen\n_START_PARAGRAPH_\nBanksjef John Gabriel Borkman var blitt d\xc3\xb8mt til fengsel for bedrageri etter \xc3\xa5 ha foretatt ulovlige transaksjoner med kundenes penger._NEWLINE_Etter \xc3\xa5 ha sonet sin straff isolerer han seg b\xc3\xa5de for omverdenen, ved aldri \xc3\xa5 g\xc3\xa5 ut, og fra sin n\xc3\xa6rmeste familie, ved kun \xc3\xa5 oppholde seg i sine v\xc3\xa6relser i andre etasje av hjemmet. Her vandrer han hvilel\xc3\xb8st rundt, bitter over ikke ha f\xc3\xa5tt fullendt sine forretningsdr\xc3\xb8mmer._NEWLINE_Ekteparet Gunhild og John Gabriel Borkman bor i et hus eid av hennes tvillings\xc3\xb8ster, Ella Rentheim. Borkman hadde i ungdommen et forhold til Ella, men advokat Hinkel, som ogs\xc3\xa5 var forelsket i henne, tilb\xc3\xb8d ham jobben som banksjef mot at han slo opp med Ella. John Gabriel hadde ambisjoner og fant ut at han like gjerne kunne ta til takke med Ellas tvillings\xc3\xb8ster Gunhild. Dermed begikk han det kj\xc3\xa6rlighetssvik \xc3\xa5 velge bort Ella for sin egen vinnings skyld: \xc2\xab... magtlysten var s\xc3\xa5 ubetvingelig i mig, s\xc3\xa9r du!\xc2\xbb forklarer han senere._NEWLINE_Da han senere underslo penger fra kundekontiene var det advokat Hinkel som avsl\xc3\xb8rte bedrageriet og anga Borkman til politiet._NEWLINE_Barnl\xc3\xb8se Ella, som har f\xc3\xa5tt vite at hun er d\xc3\xb8dssyk og ikke har lenge igjen \xc3\xa5 leve, \xc3\xb8nsker n\xc3\xa5 \xc3\xa5 adoptere s\xc3\xb8sterens og svogerens s\xc3\xb8nn Erhart, som er student. Hun vil deretter gj\xc3\xb8re nev\xc3\xb8en til enearving, mot at Erhart tar hennes etternavn. John Gabriel Borkman er nok en gang villig til \xc3\xa5 ofre famili\xc3\xa6re b\xc3\xa5nd for \xc3\xa5 oppn\xc3\xa5 \xc3\xb8konomisk vinning, og denne gang p\xc3\xa5 s\xc3\xb8nnens vegne. Gunhild motsetter seg bestemt \xc3\xa5 g\xc3\xa5 inn p\xc3\xa5 en slik ordning, noe som f\xc3\xb8rer til \xc3\xa5pen rivalisering mellom s\xc3\xb8strene._NEWLINE_Ella \xc3\xb8nsker at Erhart skal komme inn til henne i byen og hjelpe henne den siste tiden hun har igjen \xc3\xa5 leve. Gunhild ser heller at s\xc3\xb8nnen fullf\xc3\xb8rer utdannelsen og gj\xc3\xb8r karriere, slik at han kan gjenopprette familiens \xc3\xa6re. Erhart selv har hverken interesse av \xc3\xa5 gjenreise morens \xc3\xa6re eller farens omd\xc3\xb8mme, eller av \xc3\xa5 pleie eller arve tanten. Han har sine egne fremtidsplaner. I stedet for \xc3\xa5 velge mellom to kvinner (Gunhild og Ella) og en yrkesvei, bestemmer Erhart seg for \xc3\xa5 bryte over tvert. Han vil reise ut i verden med to andre kvinner: den fraskilte Fanny Wilton og Frida Foldal, som er datteren til farens kamerat, Vilhelm Foldal. Herr Foldal \xc3\xb8nsker \xc3\xa5 ta farvel med de reisende, men h\xc3\xb8rer ikke dombjellene fra Fanny Wiltons slede og blir meid ned av de tre som farer avsted til en ytterst uviss fremtid._NEWLINE_Mot stykkets slutt gir John Gabriel Borkman omsider uttrykk for hvilke undertrykte f\xc3\xb8lelser han engang n\xc3\xa6ret for Ella, og s\xc3\xb8strene forsones. Til sist bestemmer Borkman seg for \xc3\xa5 g\xc3\xa5 ut i sn\xc3\xb8v\xc3\xa6ret. Han g\xc3\xa5r opp p\xc3\xa5 et plat\xc3\xa5 med oversikt over byen og setter seg ned p\xc3\xa5 en krakk hvor han sovner stille inn.'